Mladić (17) iz Svibovca Podravskog, čija je majka optužila policiju da je pretučen u policijskoj postaji, prošle nedjelje iza ponoći prilikom izlaska iz noćnog kluba sudjelovao je u narušavanju javnog reda i mira u Varaždinu.

Vikao je i vrijeđao goste noćnog kluba, te fizički nasrnuo na 22-godišnjaka. Drvenom je letvom napao trojicu mladića u dobi od 20, 22 i 23 godine i potom pokušao pobjeći. No, 22-godišnjak ga je sustigao i srušio na tlo, a 23-godišnjak ga je udario po licu. Protiv trojice mladića, 17-godišnjaka, 22-godišnjaka i 23-godišnjaka, policija će podnijeti optužne prijedloge zbog narušavanja javnog reda i mira. Stručni tim Ministarstva unutarnjih poslova koji je oformio glavni ravnatelj policije Nikola Milina zaključio je da su policijski službenici sredstva prisile koristili zakonito i opravdano, te da nije bilo nepravilnosti u njihovu postupanju.

Pregledom snimki video nadzora u policijskoj postaji to je i potvrđeno. Maloljetnik se, naime, u postaji ponašao nasilnički, a prijetila je i opasnost od samoozljeđivanja i ozljeđivanja policijskih službenika. Oglušio se na upozorenja i zapovijedi da se smiri. Prema službenoj dokumentaciji, nakon uporabe tjelesne snage i sredstva za vezivanje 17-godišnjak i njegova majka izjavili su da nemaju primjedbi na postupanje policijskih službenika, što su vlastoručno i potpisali. Pitanje je zašto su iduće jutro promijenili priču i alarmirali medije.